På bloggen sin forteller han om kvinnen han falt for: «Denne vakre, nydelige kvinnen. Lege. Mor. Spesialist. Nevrokirurg. En nydelig asiatisk kvinne. To sønner. Nyskilt. Hun var perfekt for meg. Hun hadde så mange felles venner med meg på Facebook. En hel småby var takknemlig for denne nydelige jenta, som skulle være alles nye doktor. Hun ville begynne og date. Jeg og hun skulle rocke fett og bli drømmeparet sammen. Sammen skulle vi redde en god venninne av meg – Julie».

Julie, som Husby nevner i blogginnlegget, er 27 år og en god venninne. Hun jobbet som modell og studerte for å bli lege, men rundt årsskiftet fikk hun diagnosen MS. I dag lever med store smerter, og Husby kan fortelle at mens hun noen dager kommer seg opp i rullestolen, har hun andre, tyngre dager da hun ikke en gang kommer seg opp av senga.

Betalte over 100.000 kroner

Men denne kvinnen Husby nå hadde møtt, ville gjerne hjelpe.

– Hun fortalte at hun hadde MS som spesialfelt, og sa at hun kunne hjelpe Julie. Da hun uttrykte seg i terminologi jeg kjente igjen fra fagspråket etter å ha lest meg opp, var det ingen åpenbare grunner til å tro at noe var feil, forteller han.

Husby satte kvinnen i direkte kontakt med Julie, og kvinnen fortalte at hun hadde kontakter i USA som gjorde at hun kunne få Julie til behandling raskere enn om de skulle gjennom byråkratiet.

Men hun måtte ha et forskuddsbeløp raskt, og Julie betalte villig 136.000 kroner, som besto av både oppsparte og lånte midler.

– Jeg ble helt knust

Da det nærmet seg avreise, ble Husby kontaktet av en venn som hadde sett at Husby var venn med kvinnen som skulle ta med Julie til USA på Facebook.

– Han fortalte at hun hadde svindlet ham tidligere, og lurte på om jeg hadde noen prosjekter av noe slag på gang med henne. Da jeg fortalte om Julie, gikk alarmen, forteller Husby.

«Jeg skalv da jeg hørte dette. Tårene presset seg på. Herregud så jævlig det var å få høre dette», skriver han på bloggen sin.

– Jeg ble helt knust, og måtte jo ringe Julie for å fortelle henne at jeg hadde utsatt henne for en svindler.

Anmeldte forholdet

Det ble aldri noen USA-tur, og pengene som ble betalt, er borte.

«Hun kunne ikke tro det. Jeg kunne ikke tro det. De hadde betalt store summer allerede. Jeg hadde selv ordnet en sum fra en større sponsor., men jeg rakk å stoppe utbetalingen akkurat i tide, så ikke bedrageren fikk dem. Jeg følte meg som den største idioten på jorda. Jeg skulle hjelpe vennen min til å få en stamcellebehandling i utlandet. I stedet satte jeg henne i kontakt med en kynisk og manipulerende bedragerinne», skriver Husby videre i blogginnlegget som ble publisert mandag.

Julie og mannen som advarte Husby om kvinnen, har i ettertid levert godt dokumenterte anmeldelser til politiet, og på bakgrunn av dette satte politiet i sommer i gang etterforskning.

Dømt to ganger tidligere

Etterforskningsleder ved Arendal politistasjon, Jens Martin Reiersølmoen, bekrefter at det pågår en etterforskning på den aktuelle saken.

– Det er gjort mye, og det meste skal være ferdig etterforsket og sendt til juristen som videre vil vurdere hva som skal skje i de enkelte tilfellene, forteller Reiersølmoen.

Og det er ikke bare Husby og hans venner som har blitt lurt trill rundt av kvinnen. Hun er tidligere dømt for bedrageri to ganger, og har også fått ett forelegg.

For tiden etterforsker politiet i Arendal sju lignende forhold.

Bedrageritilfellene kvinnen er anmeldt for har skjedd fra november 2015 fram til august i år. I flere av tilfellene har hun utgitt seg for å være lege. Så vidt Reiersølmoen kjenner til, er summen hun svindlet Husbys venninne for den høyeste.

– Gir oss ikke

Selv etter det Husby nå har opplevd, er han opptatt av å stole på nye mennesker han møter.

– Jeg ønsker ikke et samfunn hvor vi mistror hverandre, så jeg velger å tro at vi var ekstremt uheldige og traff feil person til feil tid, sier han.

– Og Julie er i en situasjon hvor hun ikke har råd til å tvile. Det handler om livet hennes, og den desperasjonen ble utnyttet. Den belastningen hun har blitt utsatt for i tillegg til sykdommen, den følelsen av håpløshet, og det å oppleve et så alvorlig svik, det er vondt å se.

Nå har han på nytt startet en innsamlingsaksjon til venninnen sin, via Facebook-siden «Julie Aurora's kamp for stamcelle behandling».

– Hennes MS er veldig aggressiv, og hun har ikke så god tid. Men responsen har vært stor, og vi gir oss ikke før vi får Julie i behandling, sier Husby.

Fakta

Multippel sklerose (MS) er en kronisk sykdom som angriper sentralnervesystemet.

Sykdommen angriper isolasjonslaget rundt nervetrådene i hjernen og ryggmargen.

Sykdommen viser seg i form av attakker. Man kan oppleve symptomer som synsforstyrrelser, svekkelser i armer og bein, balanseproblemer og trøtthet.

Årsaken til MS er ukjent,

Kilde: MS-forbundet

LES OGSÅ: